All Blacks se 'insinking' flous hom nie, sê Rassie - Sport - Republikein
Sunday, December 08th, 15:03:13
All Blacks se 'insinking' flous hom nie, sê Rassie
Christo Buchner - Rassie Erasmus gaan nie in die slaggat trap om te dink die All Blacks is op 'n afwaartse kurwe nie.
"Daar bestaan nie so iets soos 'n All Black-span wat deur 'n helse dip gaan nie," het Erasmus gister gesê.
"Hulle beplan baie slim vir die Wêreldbeker-toernooi en werk met 'n plan. Ja, ek was bietjie verbaas hoe hulle teen die Wallabies verloor het.
"Hulle het vroeër in die reeks proefnemings gedoen teen Argentinië en was baie gelukkig om daardie toets te wen, maar dit was deel van hul proses om dinge goed uit te kyk en sekere spelers op die proef te stel," sê hy.
"Die nederlaag teen die Wallabies die afgelope naweek kan 'n terugslag vir hulle wees, maar ek glo vir geen oomblik hulle is besig om die kluts kwyt te raak nie.
"Hulle is steeds 'n gevaarlike span.
"Die All Blacks is steeds die wêreldkampioen en daarteen kan nie gestry word nie. Die span is net té goed om nou afgeskryf te word. Dit sal 'n groot fout wees om dit te doen.
"Hulle is 'n trotse rugbynasie. Ek gaan beslis nie om die bos gelei word deur hierdie insinking nie," het Erasmus gesê.
Die Springbokke wat die Rugbykampioenskapsreeks verower het om hul eerste trofee in 'n dekade te wen, is by die hotel waar die nuuskonferensie in die lughawekompleks gehou is, baie entoesiasties met sang en dans deur die personeel verwelkom. – Netwerk24